Со членот 1, 2, 3, 4, 5, 6, 7, 8, 9, 10, 12, 15, 17 и 23 од Предлогот на Законот за изменување на Законот за акцизите, се врши усогласување на одредби од овој закон со Законот за општата управна постапка.

Со членот 11 се предлага при промена на акциза на меѓупроизводи и етил алкохол производителот и увозникот да направат попис и записник на затечени залихи на тие добра во своите складови, надвор од истите и во складови на увозникот. Овластениот дистрибутер прави попис во својот склад и надвор од истиот и во складови на со него поврзани друштва и записникот за извршениот попис го доставува до Царинската управа. Производителот и увозникот ја пресметуваат разликата од старата до новата акциза на затечената залиха кај себе и кај дистрибутерот и доставуваат барање за доплата на акциза до Царинската управа за кое добиваат решение од Царина да доплатат во рок од 30 дена.

Со член 13 се пропишуваат одредби за мали независни производители на пиво кој треба да исполнуваат определени услови (да има  годишно производство на пиво не повеќе од 150.000 литри (распределени во 4 групи), да е правно и економски е независен од било кој друг производител на пиво, производствените и оперативни објекти да не се технолошки поврзани со производствените и оперативните објекти на друго лице кое произведува пиво како дел од неговата регистрирана дејност, да не произведува пиво по лиценца). Се предлага акцизата на пиво за овие мали независни производители да биде во зависност од произведеното количество на пиво по определена група. Доколку мал независен производител на пиво одлучи да произведува пиво со лиценца, за произведеното пиво ќе плаќа акциза согласно член 36 став (1) од овој закон.

Со член 14 се предлага при промена на акциза и при промена на малопродажна цена на тутунски добра производителот и увозникот да направат попис и записник на затечени залихи на тие добра во своите складови, надвор од истите и во складови на увозникот. Овластениот дистрибутер прави попис во својот склад и надвор од истиот и во складови на со него поврзани друштва и записникот за извршениот попис го доставува до Царинската управа. Производителот и увозникот ја пресметуваат разликата од старата до новата акциза на затечената залиха кај себе и кај дистрибутерот и доставуваат барање за доплата на акциза до Царинската управа за кое добиваат решение од Царина да доплатат во рок од 30 дена.

Со член 16 се воведува попрецизна дефиниција за патничките автомобили со хибриден мотор, до сега согласно член 51-в од Законот за акцизите, дефиниција за хибриден мотор е комбинација со бензиски мотор со електромотор, а со предложените измени е комбинација на мотор со внатрешно согорување и електромотор, истото се прави заради усогласување со измените во Царинската тарифа.

Со член 18 се пропишуваат прекршочни одредби за овластените дистрибутери и на со нив поврзани лица во врска со попис на затечени залихи на меѓупроизводи и етил алкохол при зголемување на акцизата, како и прекршочни одредби кои се однесуваат на тутунски добра при зголемување на акциза и зголемување на малопродажна цена.

Со член 19 се дополнуваат прекршочните одредби за производителот и увозникот со одредби за меѓупроизводи и етил алкохол, а се допрецизираат одредбите за тутунските добра кои се однесуваат за попис на затечени залихи при зголемување на акциза и зголемување на малопродажна цена.

Со член 20 се воведуваат прекршочни одредби за малите пиварници за неисполнување на законски утврдените обврски.

Со член 21 се дополнувааат прекршочните одредби заради неподнесување на акцизна пријава и неплаќање на истата во пропишаниот рок за алкохолни пијалоци за кои не постои обврска за обележување со контролни марки.

Со член 22 заради пропишан прекршок за меѓупроизводи, етил алкохол и тутунски добра во членот 61-в за мандатен платен налог истите се иземаат од правото на издавање мандатен платен налог.

Со член 24 се пропишува дека подзаконските акти ќе се усогласат во рок од 30 дена од денот на влегувањето во сила на овој закон.

Со членовите 25, 26 и 27 се пропишуваат преодни и завршни одредби.